CELEX: 32019D0054
Language: da
Date: 2019-01-09 00:00:00
Title: Kommissionens gennemførelsesafgørelse (EU) 2019/54 af 9. januar 2019 om gyldigheden af visse bindende tariferingsoplysninger (meddelt under nummer C(2019) 142)

14.1.2019   
               
               
                  DA
               
               
                  Den Europæiske Unions Tidende
               
               
                  L 10/71
               
            
         KOMMISSIONENS GENNEMFØRELSESAFGØRELSE (EU) 2019/54
         af 9. januar 2019
         om gyldigheden af visse bindende tariferingsoplysninger
         
            
               (meddelt under nummer C(2019) 142)
            
         
         (Kun den polske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 34, stk. 11, og artikel 37, stk. 2, litra a),
         efter høring af Toldkodeksudvalget, og
         ud fra følgende betragtninger:
         
                     (1)
                  
                  
                     Den afgørelse vedrørende bindende tariferingsoplysninger (BTO), der er omhandlet i bilaget, indeholder en tarifering, som er uforenelig med den kombinerede nomenklatur (KN), der er fastsat i bilag I til Rådets forordning (EØF) nr. 2658/87 (2). Den bindende tariferingsoplysning er navnlig uforenelig med de almindelige tariferingsbestemmelser for KN og ordlyden af KN-kode 2833 11 00 sammenholdt med bestemmelse 1 til kapitel 25 i KN og ordlyden af KN-kode 2530 90 00.
                  
               
                     (2)
                  
                  
                     Ifølge bestemmelse 1 til kapitel 25 i KN omfatter kapitlets positioner kun ubearbejdede varer eller varer, som har undergået et begrænset antal former for mekanisk eller fysisk behandling (undtagen omkrystallisation), men ikke varer, der er ristet, brændt eller fremkommet ved blanding, eller som har gennemgået en mere omfattende behandling end den, der er anført i de enkelte positioner.
                  
               
                     (3)
                  
                  
                     Den vare, som er omfattet af BTO'en som omhandlet i bilaget, er i sine objektive kendetegn og egenskaber identisk med den vare, der er beskrevet i tariferingsudtalelse nr. 2530.90/2 fra WCO's Komité for det Harmoniserede System som et »frit flydende hvidt pulver med indhold af vandfri dinatriumsulfat på over 99,2 vægtprocent, som udelukkende stammer fra mekanisk indsamling af thenardit (vandfri dinatriumsulfat), og som dannes naturligt i den frie luft på overfladen af mirabilit (dinatriumsulfatdecahydrat), der er krystalliseret fra naturligt forekommende saltopløsninger i søer grundet lave vintertemperaturer. Før emballering passerer varen gennem en sigte med en maskevidde på 0,65 mm«. I tariferingsudtalelsen fra WCO's Komité for det Harmoniserede System henhører tariferingen af varen under underpos. 2530 90 i Det Harmoniserede System, som svarer til pos. 2530 90 00 i den kombinerede nomenklatur.
                  
               
                     (4)
                  
                  
                     Dette produkt, som indsamles mekanisk, er ubearbejdet. Det fremgår tydeligt af ordlyden i bestemmelse 1 til kapitel 25, at det kun er omkrystallisation ved en menneskeskabt proces, der er udelukket. Hvad angår den pågældende vare finder krystallisation sted naturligt uden nogen form for menneskelig indgriben. Pumpning af den naturligt forekommende saltopløsning fra en dam til en anden (hvor den faktiske krystallisation finder sted) kan ikke betragtes som behandling af råvarer i henhold til bestemmelse 1 til kapitel 25, da der blot er tale om en transportproces. Den tarifering af varen, der er fastsat i BTO'en som omhandlet i bilaget, er følgelig ikke i overensstemmelse med KN-kode 2530 90 00, navnlig set i lyset af tariferingsudtalelse nr. 2530.90/2 fra WCO's Komité for det Harmoniserede System.
                  
               
                     (5)
                  
                  
                     Unionen er i kraft af Rådets afgørelse 87/369/EØF (3) kontraherende part i Den Internationale Konvention om det Harmoniserede Varebeskrivelses- og Varenomenklatursystem (kendt som »Det Harmoniserede System« eller »HS«), som er udarbejdet af Toldsamarbejdsrådet (kendt som »Verdenstoldorganisationen« eller »WCO«). WCO's Komité for det Harmoniserede System godkender tariferingsudtalelser, som i princippet er vejledningsinstrumenter for Unionens toldforanstaltninger.
                  
               
                     (6)
                  
                  
                     På sin 58. session i oktober 2016 godkendte WCO's Komité for det Harmoniserede System en tariferingsudtalelse, der tariferer en vare svarende til den vare, som er omfattet af BTO'en som omhandlet i bilaget, under HS-underpos. 2530 90 (tariferingsudtalelse nr. 2530.90/2 fra WCO's Komité for det Harmoniserede System).
                  
               
                     (7)
                  
                  
                     Med henblik på at sikre ensartethed i fortolkningen og anvendelsen af Det Harmoniserede System på internationalt plan og under hensyntagen til, at afgørelsen er i overensstemmelse med ordlyden af HS-underpos. 2530 90, bør Unionen anvende denne tariferingsudtalelse fra WCO's Komité for det Harmoniserede System.
                  
               
                     (8)
                  
                  
                     I Kommissionens meddelelse i henhold til artikel 34, stk. 7, litra a), nr. iii), i forordning (EU) nr. 952/2013 om afgørelser vedrørende bindende oplysninger truffet af medlemsstaternes toldmyndigheder i forbindelse med tarifering af varer i toldnomenklaturen (2017/C 128/01) (4) oplistes bl.a. tariferingsudtalelse nr. 2530.90/2 fra WCO's Komité for det Harmoniserede System. Toldmyndighederne er derfor forpligtet til at tilbagekalde afgørelser vedrørende bindende tariferingsoplysninger, hvis disse bliver uforenelige med fortolkningen af toldnomenklaturen, f.eks. som resultat af tariferingsudtalelser vedtaget af Toldsamarbejdsrådet.
                  
               
                     (9)
                  
                  
                     For at sikre en korrekt og ensartet tarifering af varer bør den i bilaget omhandlede BTO tilbagekaldes. De toldmyndigheder, der har meddelt oplysningerne, bør derfor tilbagekalde dem snarest muligt efter meddelelsen af nærværende afgørelse og meddele Kommissionen herom —
                  
               VEDTAGET DENNE AFGØRELSE:
         
            Artikel 1
            
               1.   Den bindende tariferingsoplysning, der er henvist til i kolonne 1 i tabellen i bilaget, og som er meddelt af den toldmyndighed, der er anført i kolonne 2, vedrørende tariferingen anført i kolonne 3 i tabellen, tilbagekaldes i overensstemmelse med stk. 2.
            
            
               2.   Den toldmyndighed, der er anført i kolonne 2 i tabellen i bilaget, tilbagekalder de bindende tariferingsoplysninger, der er henvist til i kolonne 1 i tabellen, og meddeler modtageren herom snarest muligt og senest 10 dage efter meddelelsen af denne afgørelse.
            
            
               3.   Når toldmyndigheden tilbagekalder bindende tariferingsoplysninger og indgiver en meddelelse i henhold til stk. 2, meddeler den Kommissionen herom.
            
         
         
            Artikel 2
            Denne afgørelse er rettet til Republikken Polen.
         
         
            Udfærdiget i Bruxelles, den 9. januar 2019.
            
               
                  På Kommissionens vegne
               
               
                  For formanden
               
               Stephen QUEST
               
                  Generaldirektør
               
               
                  Generaldirektoratet for Beskatning og Toldunion
               
            
         
         
            (1)  EUT L 269 af 10.10.2013, s. 1.
         
            (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (EFT L 256 af 7.9.1987, s. 1).
         
            (3)  Rådets afgørelse 87/369/EØF af 7. april 1987 om indgåelse af den internationale konvention om det harmoniserede varebeskrivelses- og varenomenklatursystem, samt af ændringsprotokollen hertil (EFT L 198 af 20.7.1987, s. 1).
         
            (4)  EUT C 128 af 22.4.2017, s. 1.
      
      
         
            BILAG
            
                        Bindende tariferingsoplysning — referencenummer
                     
                     
                        Toldmyndighed
                     
                     
                        Tarifering
                     
                  
                        1
                     
                     
                        2
                     
                     
                        3
                     
                  
                        PL PL-WIT-2016-00758
                     
                     
                        
                                    Dyrektor Izby Administracji Skarbowej w Warszawie
                                 
                              
                                    ul. Felińskiego 2 B
                                 
                              
                                    01-513 Warszawa
                                 
                              
                                    (Warszawa, Polen)
                                 
                              
                     
                        2833 11 00